Imtella' Frar 20, 2021 - Aġġornata 20 Ta' Frar, 2021 4:59pm Rapport: Antonia Micallef L-Isqfijiet Maltin stiednu lill-insara biex flimkien jibnu soċjetà ta' għożża u solidarjetà. F'ittra pastorali għar-Randan li qed tinqara fil-quddies ta' tmiem din il-ġimgħa, l-Isqfijiet sejħu għal attenzjoni lill-persuni li jħossuhom skartati; biex jingħeleb dak li sejħu bħala l-virus tal-individwaliżmu u appellaw biex jinħattu l-ħitan li jifirdu u minflokhom jinbnew pontijiet. Fil-pastorali għar-Randan, l-Arċisqof Charles Scicluna, l-Isqof Anton Teuma u l-Isqof Joseph Galea-Curmi siltu ħsibijiet mill-enċiklika Fratelli Tutti tal-Papa Franġisku. "Il-Papa jisfidana biex inkunu socjetà li tilqa' b'mod speċjali lid-dgħajfin, li tilqa' lil kulhadd. Allura jgħallimna kif għandu jkun id-djalogu ta' bejnietna, djalogu rispettuż." L-Isqfijiet qalu li l-pandemija ħarġet aktar fid-deher kemm hawn persuni li jħossuhom iżolati u waħedhom, jew b'sens ta' vojt kbir f'ħajjithom. Għarfu li f'dan iż-żmien żdiedu l-problemi ta' saħħa mentali u ta' tbatija fir-relazzjonijiet. F'dan l-isfond qalu li wieħed jista jibqa' għaddej u ma jagħtix każ jew jieqaf biex jgħin. L-Isqfijiet sellmu lil tant persuni li qegħdin juru għożża u solidarjetà mal-persuni vulnerabbli, fosthom billi jisimgħu l-karba ta' min qed ibati waħdu. "Il-Papa jistedinna nħottu ħitan li jifirduna u nibnu pontijiet li jgħaqqduna." L-Isqfijiet qalu li hu b'dan il-mod li jista' jingħeleb il-virus tal-individwaliżmu. Appellaw għat-tħaddim ta' djalogu li jirrispetta, isaħħaħ u jfittex il-verità waqt li naħdmu biex ifiequ ġrieħi. Qalu li dan għandu jsir fi spirtu ta' maħfra. Fost il-ġrieħi personali jew fil-komunitajiet u l-ħajja pubblika semmew it-tribaliżmu, ir-razziżmu, il-mibgħeda, il-vjolenza domestika, it-tkissir tal-familji, l-użura, l-abbuż mill-alkoħol u d-droga, ir-regħba, l-użu ħażin tal-poter u it-tkerrih tal-wirt naturali. Ir-rgħajja spiritwali saħqu li l-maħfra ma tfissirx li wieħed jinsa, jew jibqa' ċass quddiem dak li hu ħazin u inġust, u ma tfissirx impunità. Il-maħfra, jispjegaw l-isqfijiet, tfisser li ma tħallix esperjenzi ħżiena jikkundizzjonawk u għandha tgħin biex wieħed joħroġ miċ-ċirku vizzjuż tal-vendetta, b'ħidma għal dak li hu ġust u sewwa. F'sena li l-Papa ddedika lil San Ġużepp, l-Isqfijiet qalu li f'sitwazzjonijiet diffiċli kellu fiduċja f'Alla u wera kif tkun qalb ta' missier meta b'azzjoni kuraġġuża pproteġa l-ħajja tal-Madonna u Ġesù, anke qabel it-twelid.